Jann Sjursen (KRF), 2000-01-20:
Man kan ikke være andet end forfærdet over den situation, der er i Tjetjenien i dag, og heller ikke andet end fordømme de russiske militære angreb og magtanvendelsen i Tjetjenien.
Det mener jeg også sker i det forslag til vedtagelse, der er fremsat her i dag, det forslag, som Kristeligt Folkeparti selv står bag, og som er fremsat af partier, der repræsenterer et flertal her i Folketinget. Der er al mulig grund til at overveje i disse timer, i disse dage, hvad der internationalt set kan gøres for at få stoppet de russiske overgreb i Tjetjenien.
Udenrigsministeren har i dag på regeringens vegne fremlagt sit syn på sagen, og det er vi sådan set tilfredse med fra Kristeligt Folkepartis side. Det bemærker jeg også her, fordi vi er af den opfattelse, at regeringen ikke ligefrem var hurtigt ude af starthullerne i forhold til at fordømme de overgreb, der fandt sted i Tjetjenien allerede sidste år.
Det var først i forbindelse med møderne og frem til topmødet i Helsinki, at det også begyndte at rykke i den danske regerings synspunkter, og efterfølgende også, at Danmark i EU-sammenhæng medvirkede til en skarp fordømmelse af de russiske overgreb.
I det forslag til vedtagelse, som Kristeligt Folkeparti er medforslagsstiller til,
står der, at Folketinget opfordrer regeringen til at arbejde for, at der iværksættes aktioner også i forskellige internationale fora.
Jeg vil godt for en ordens skyld og i forhold til, hvad vi i Kristeligt Folkeparti i den forbindelse forestiller os, sige, at det i den sammenhæng for os er naturligt, at regeringen også bringer spørgsmål om sanktioner op i de forskellige internationale fora, der vedrører loven, der vedrører multilateral og bilateral bistand til Rusland, og som også vedrører spørgsmål om deciderede handelssanktioner over for dette land, alt sammen selvfølgelig afpasset i forhold til vurderingen af, hvad der er bedst at gøre i den givne situation.
Men jeg synes, det er nødvendigt i forhold til spørgsmål om sanktioner at vurdere en bred vifte af muligheder, også muligheder, som kan gøre ondt i forhold til Rusland, men som måske også kan skade samarbejdsrelationerne på kort sigt i hvert fald med dette land, selv om det er stort og vigtigt.
I forhold til den diskussion, som også har præget debatten her i dag omkring Europarådet og Europarådets danske delegation, og hvad den skal sige og gøre i den kommende uge, når der er session i Strasbourg, så synes vi fra Kristeligt Folkepartis side, at det i den forbindelse er naturligt at overveje fra Europaudvalget side og altså også fra den danske delegations side, om ikke det er på tide, at Rusland bliver suspenderet fra Rådet.
Det synes vi er helt naturligt, men vi synes også, det er naturligt, at Folketinget overlader disse overvejelser og beslutningen herom til delegationen selv, det har vi fuld tillid til at den magter, også i forbindelse med de konsultationer, der nu skal ske i den kommende uge, og hvor man direkte får lejlighed til også at drøfte den afrapportering, der sker til Europarådet fra den delegation, der har været på besøg i Rusland.
Med disse ord er det naturligt for mig at slutte af med at sige, at vi selvfølgelig tilslutter os det forslag til vedtagelse, som vi selv er medforslagsstillere til.